พาราสาวะถี
กลไกทางกฎหมายที่จะเป็นตัวแปรทำให้การเลือกตั้งมีปัญหาคือ ร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส.
กลไกทางกฎหมายที่จะเป็นตัวแปรทำให้การเลือกตั้งมีปัญหาคือ ร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส.
27 ต.ค. 2565

แวดวงการเมืองจะถกเถียงกันอย่างไรไม่รู้เกี่ยวกับข้อเสนอนายกฯ คนละครึ่ง หรือหมดลุงตู่สู่ลุงป้อม แต่ในวงของคณะที่ปรึกษาทั้งผู้นำเผด็จการสืบทอดอำนาจ และพี่ใหญ่แก๊ง 3 ป. ต่างเห็นตรงกันไม่มีทางที่จะเป็นเช่นนั้นได้ โดยเฉพาะทีมกุนซือของพี่ใหญ่ที่มองทะลุปรุโปร่งไปถึงการวางแผนของบรรดาเนติบริกรศรีธนญชัยหรือนักกฎหมายขายตัวที่น่าแสดงฤทธิ์เดชทำให้ท่านผู้นำอยู่ได้ยาว ๆ แบบไม่ต้องห่วงเลือกตั้ง นั่นหมายความว่า หมดลุงตู่สู่ลุงป้อมจะเกิดขึ้นชาติหน้าตอนบ่าย ๆ เหมือนที่มีการค่อนขอดกัน
กลไกทางกฎหมายที่จะเป็นตัวแปรทำให้การเลือกตั้งมีปัญหาคือ ร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส.ที่ขณะนี้อยู่ในกระบวนการพิจารณาของศาลรัฐธรรมนูญ เนื่องจากมือกฎหมายของแต่ละพรรค รวมทั้งที่ปรึกษาของพี่ใหญ่แก๊ง 3 ป.เองต่างก็เป็นห่วงกันว่า ถ้าการตีความออกมาว่าร่างกฎหมายที่ผ่านความเห็นชอบของที่ประชุมรัฐสภาไปนั้นเป็นโมฆะ มันจะทำให้ทุกอย่างต้องกลับไปนับหนึ่ง เริ่มต้นกันใหม่
อันจะส่งผลถึงกระบวนการจัดการเลือกตั้งไม่ว่าจะด้วยเหตุจากการยุบสภา หรืออยู่กันจนครบวาระก็ตาม เพราะการไม่มีกฎหมายว่าด้วยการเลือกตั้ง มันจะต้องมีหนทางเพื่อนำไปสู่เครื่องมือที่จะให้ กกต.ใช้ดำเนินการ สิ่งที่หวังกันว่า กกต.ก็น่าจะใช้อำนาจของตัวเองที่มีจัดการอย่างหนึ่งอย่างใดเพื่อไม่ให้ทุกอย่างสะดุด เรื่องนี้คงไม่มีทางเป็นไปได้ อย่างที่รู้กันอยู่การเข้ามาทำหน้าที่ตรงนี้เป็นไปเพื่อสิ่งใด ดังนั้น ท้ายที่สุดมันก็จะนำไปสู่ช่องหนทางที่ต้องใช้ระยะเวลาทั้งสิ้น
อย่าลืมว่าถ้ามีการวินิจฉัยหลังจากที่ไม่มีสภาผู้แทนราษฎรแล้ว ไม่ว่าจะจากยุบสภาหรืออยู่กันครบวาระ การที่จะไปแก้ไขกฎหมายเลือกตั้งเพื่อนำมาใช้นั้นมันย่อมเป็นไปไม่ได้ มันจึงเหลือทางที่จะทำได้คือ รัฐบาลรักษาการอาจอาศัยรัฐธรรมนูญเพื่อแก้ไขปัญหาเรื่องนี้ โดยตราพระราชกฤษฎีกาให้มีการงดใช้บังคับรัฐธรรมนูญบางมาตรา คือการตรากฎหมายประกอบรัฐธรรมนูญว่าด้วยการเลือกตั้งให้สามารถกระทำโดยพระราชกำหนดได้
หากเลือกที่จะเดินแนวทางนี้มันก็ขึ้นอยู่กับว่ารัฐบาลรักษาการจะขอใช้เวลาในการจัดทำร่างพระราชกำหนดนานเท่าใด โดยบรรดานักกฎหมายมองเห็นตรงกันว่าสามารถอ้างได้ว่าร่างพระราชกำหนดกฎหมายประกอบรัฐธรรมนูญว่าด้วยการเลือกตั้งนั้นต้องใช้เวลา 6 เดือนถึง 1 ปี ตรงนี้มันจะย้อนกลับไปยังสิ่งที่ได้บอกว่า เมื่อเกิดการเล่นแร่แปรธาตุนั่นหมายถึงว่า ผู้นำเผด็จการสืบทอดอำนาจจะสามารถนั่งในเก้าอี้นายกรัฐมนตรีรักษาการไปจนกว่าจะมีการเลือกตั้งใหม่ และรัฐบาลใหม่เข้ามารับตำแหน่ง
สิ่งสำคัญต้องอย่าลืมว่าข้อห้ามตามมาตรา 158 วรรคสี่ของรัฐธรรมนูญ ที่ไม่ให้เป็นนายกฯ เกิน 8 ปีนั้น หากเป็นนายกฯ รักษาการจะไม่ถูกนับรวมไปด้วย นี่คือสิ่งที่บอกไปวันก่อน ความไม่รีบร้อนของผู้นำเผด็จการสืบทอดอำนาจต่อการถูกกดดันทางการเมืองเรื่องความชัดเจนในการร่วมพรรคการเมืองเพื่อเตรียมพร้อมเข้าสู่โหมดเลือกตั้ง น่าจะมีปัจจัยมาจากตรงนี้ด้วย เมื่อไม่ได้เปรียบทางการเมือง ก็ไม่ต้องไปตกอยู่ในฐานะฝ่ายเสียเปรียบก็แล้วกัน อย่างน้อยก็ลากกันไปเพื่อดูทิศทางลมอีกระยะ
อย่างไรก็ตาม ประเด็นที่ไม่มีกฎหมายเลือกตั้งแล้วเป็นช่องทางให้ผู้นำเผด็จการสืบทอดอำนาจและคณะได้อยู่ยาวไปอีกนั้น ยังต้องดูกระแสทางสังคมที่จะตามมาด้วยว่ารับได้กับสิ่งนี้หรือไม่ อย่าลืมเป็นอันขาดภายใต้ภาวะความเดือดร้อนของประชาชนที่ก่อนหน้านี้มีปัญหาปากท้องจากเศรษฐกิจ ต้นทุนชีวิตที่สูงขึ้น ยังมีกลุ่มเดือดร้อนจากน้ำท่วมโดยเฉพาะพี่น้องภาคอีสานที่ถือว่าหนักหน่วงกว่าใครเพื่อน รวมไปถึงพื้นที่ภาคกลางอีกหลายจังหวัด
หากกลุ่มความเดือดร้อนลุกฮือผสมโรงกับกลุ่มเคลื่อนไหวทางการเมือง กลายเป็นม็อบจุดติดไม่ว่าจะสร้างกลไกโอบอุ้มกันไว้อย่างไร ก็มีสิทธิ์ที่จะพังพาบกันได้ทุกเมื่อเหมือนกัน ส่วนที่มองกันว่าหากเกิดทางตันเช่นนั้นแล้ว มีโอกาสที่จะเกิดอุบัติเหตุทางการเมืองด้วยการรัฐประหารอีกกระทอกหรือไม่ แม้ไม่มีใครกล้ายืนยันว่าเป็นไปไม่ได้ แต่บรรดากูรูทางทหารพากันมองไปยังโผทหารที่ผ่านการแต่งตั้งล่าสุด คนในกองทัพอยากจะกลับไปเป็นทหารอาชีพกันหมดแล้ว ไม่อยากเข้ามาข้องแวะทางการเมืองให้เปลืองตัว
เมื่อเหลือทางเลือกที่ว่าจะต้องเดินกันบนเส้นทางของการเมืองตามระบบ ผู้นำเผด็จการสืบทอดอำนาจมั่นใจในกลไกที่วางไว้ว่าไม่ส่งผลสะเทือนต่อการเลือกตั้งครั้งหน้า จนถึงขั้นพลิกฟ้าพลิกแผ่นดิน ก็ต้องมาดูการจัดทัพปรับ ครม.หลังการประชุมเอเปค ซึ่งคาดว่าจะน่าจะเกิดขึ้นไม่เกินปลายเดือนพฤศจิกายนนี้ ในส่วนของประชาธิปัตย์และภูมิใจไทยจะส่งใครมาว่ากันไปตามโควตา จับตาพรรคแกนนำรัฐบาลและผู้นำเผด็จการสืบทอดอำนาจพูดจาภาษาเดียวกันหรือไม่
หากไม่มีแรงกระเพื่อมโดยพี่ใหญ่แก๊ง 3 ป.ไม่ติดใจที่จะให้ผู้นำเผด็จการสืบทอดอำนาจใช้โควตา 2 รัฐมนตรีที่ถูกริบคืนเพื่อดึงคนนอกเข้ามาสร้างความน่าเชื่อถือเชื่อมั่นให้กับรัฐบาล นั่นก็จะสะท้อนให้เห็นว่าเป็นการวางแผนเพื่อการอยู่ยาวโดยแท้ แต่ถ้าพรรคแกนนำยังเรียกร้องเก้าอี้เสนาบดีต้องคนของพรรคเพื่อประโยชน์ในการเลือกตั้งเท่านั้น ตรงนี้ก็เตรียมตัวได้ว่าการเมืองภายในพรรคร่วมรัฐบาลเข้าสู่สถานะง่อนแง่นแน่นอน
แต่ถ้ายึดตำราโหราศาสตร์ ไพศาล พืชมงคล ชี้ว่าต้นธันวา 65 ดาวมฤตยูเดินถอยหลังเข้าสู่ราศีเมษ ราศีที่สถิตลัคนาดวงเมือง ซึ่งพระราหูอสูรร้ายแสยะเขี้ยวยิ้มแฉ่งรออยู่แล้ว และยังมีดาวพระเสาร์ คือมวลชนคนยากเข็ญทั้งหลาย โคจรอยู่ในราศีมังกรอันเป็นเรือนเกษตรของตนเอง ในภาวะที่สุดจะทนช่วงเดียวกันนั้นดาวพระอังคาร ซึ่งโคจรอยู่ในราศีเมถุน จะโคจรถอยหลังกลับเข้าสู่ราศีพฤษภเป็นศูนย์พาหะนำหน้าลัคนาดวงเมือง รับพลังจากดาวพฤหัสในเรือนเกษตรที่ราศีมีน เป็นพลังสมพลที่มีอานุภาพมาก จะมีเหตุสะเทือนไหวทางการเมืองครั้งใหญ่ที่ทำลายแผนอุบาทว์และเหล่าอสูรจนวินาสสันตะโรหรือไม่ ไม่เชื่ออย่าลบหลู่